Abu Hafs Kabir koʻchasi
Abu Hafs Kabir (Afrosiyob) koʻchasi — tarixiy shaxs nomidan olingan. Abu Hafs Kabir Buxoriy (767—832) faqih,ilohiyotchi olim, islom huquqshunosligining bilimdonlaridan biri . U Buxoroning „Dari haqrah“ mahallasida tavallud topgan. Abu Hafs Kabir Buxoriy Bagʻdodga borib, fiqhshunos Husayn Shayboniyga shogird turgan. Uning ilohiyot nazariyasi sohasidagi xizmatlari evaziga Buxoro shahri „Qubbat ul-islom“ unvonini olgan. Abu Hanifa taʼlimotini rivojlantirib, sunniy mazhab amaliyotini mahalliy urf-odatlarga moslagan va uygʻunlashtirgan holda uning rivojiga katta hissa qoʻshgan. Abu Hafs Kabir toʻgʻrisida Mu’ini Faqiriyning „Kitobi Mullozoda“, Narshaxiyning „Buxoro tarixi“ asarlarida maʼlumotlar keltirilgan. Manbalarda qayd etilishicha, Abu Hafs Kabir bir kecha-kunduzda Qur’onni ikki marta xatm qilgan. Abu Hafs Kabir „hojatbaror“ taxallusi bilan ham xalq orasida mashhur boʻlgan. Uning mozori tomonga yoʻnaltirilgan Buxoro shahristoni darvozasi „Haqrah“ deb nomlangan. Abu Hafs Kabirga Buxoro hukmdori Muhammad Tolutning hurmati baland boʻlgan.